
Ministru kabineta noteikumi Nr. 129
Rīgā 2025. gada 4. martā (prot. Nr. 9 3. §)
Noteikumi par komercdarbības atbalsta piešķiršanas nosacījumiem sociālajiem uzņēmumiem un atbalsta piešķiršanas kārtību
Izdoti saskaņā ar Sociālā uzņēmuma likuma 8. panta sesto daļu
· 1. Noteikumi nosaka kārtību, kādā sociālajam uzņēmumam piešķir Sociālā uzņēmuma likuma (turpmāk – likums) 8. panta pirmajā daļā minēto atbalstu, un nosacījumus komercdarbības atbalsta piešķiršanai.
· 2. Sociālo uzņēmumu atbilstības izvērtējumu uz atbalsta piešķiršanas brīdi atbilstoši šajos noteikumos minēto komercdarbības atbalsta regulējumu nosacījumiem un to uzskaiti nodrošina Labklājības ministrija.
· 3. Likuma 8. panta pirmajā daļā minēto atbalstu sociālajam uzņēmumam sniedz kā de minimis atbalstu saskaņā ar Komisijas (ES) 2023. gada 13. decembra Regulu Nr. 2023/2831 par Līguma par Eiropas Savienības darbību 107. un 108. panta piemērošanu de minimis atbalstam (turpmāk – Komisijas regula Nr. 2023/2831) vai Komisijas 2014. gada 27. jūnija Regulu (ES) Nr. 717/2014 par Līguma par Eiropas Savienības darbību 107. un 108. panta piemērošanu de minimis atbalstam zvejniecības un akvakultūras nozarē (turpmāk – Komisijas regula Nr. 717/2014) attiecībā uz zivsaimniecības uzņēmumiem, kas darbojas saskaņā ar Eiropas Parlamenta un Padomes 2013. gada 11. decembra Regulu (ES) Nr. 1379/2013 par zvejas un akvakultūras produktu tirgu kopīgo organizāciju un ar ko groza Padomes Regulas (EK) Nr. 1184/2006 un (EK) Nr. 1224/2009 un atceļ Padomes Regulu (EK) Nr. 104/2000 (turpmāk – Komisijas regula Nr. 1379/2013), vai Komisijas 2013. gada 18. decembra Regulu (ES) Nr. 1408/2013 par Līguma par Eiropas Savienības darbību 107. un 108. panta piemērošanu de minimis atbalstam lauksaimniecības nozarē (turpmāk – Komisijas regula Nr. 1408/2013).
· 4. Atbalsta sniedzējs, pieņemot lēmumu par de minimis atbalsta piešķiršanu sociālajam uzņēmumam, ievēro šādus nosacījumus:
· 4.1. de minimis atbalstu piešķir, ievērojot Komisijas regulas Nr. 2023/2831 1. panta 1. punktā, Komisijas regulas Nr. 717/2014 1. panta 1. punktā un Komisijas regulas Nr. 1408/2013 1. panta 1. punktā minētos nozaru un darbības ierobežojumus;
· 4.2. ja atbalstu piešķir saskaņā ar Komisijas regulu Nr. 2023/2831 vai Komisijas regulu Nr. 1408/2013, pirms de minimis atbalsta piešķiršanas atbalsta sniedzējs pārbauda, vai plānotais de minimis atbalsts kopā ar iepriekšējos trijos gados no atbalsta piešķiršanas dienas piešķirto de minimis atbalstu viena vienota uzņēmuma līmenī nepārsniedz Komisijas regulas Nr. 2023/2831 3. panta 2. punktā vai Komisijas regulas Nr. 1408/2013 3. panta 2. un 3. punktā (saimnieciskās darbības veicējiem, kuri nodarbojas ar lauksaimniecības produktu primāro ražošanu) noteikto maksimālo de minimis atbalsta apmēru;
· 4.3. ja atbalstu piešķir saskaņā ar Komisijas regulu Nr. 717/2014, pirms de minimis atbalsta piešķiršanas atbalsta sniedzējs pārbauda, vai atbalsta saņēmējam minētais atbalsts nepalielina attiecīgajā fiskālajā gadā, kā arī iepriekšējos divos fiskālajos gados piešķirtā de minimis atbalsta kopējo apmēru līdz līmenim, kas pārsniedz Komisijas regulas Nr. 717/2014 3. panta 2.a un 3. punktā (saimnieciskās darbības veicējiem, kuri darbojas zvejniecības un akvakultūras nozarē saskaņā ar Komisijas regulu Nr. 1379/2013) noteikto maksimālo de minimis atbalsta apmēru. Izvērtējot finanšu atbalsta apmēru, atbalsta sniedzējs vērtē piešķirto de minimis atbalstu viena vienota uzņēmuma līmenī;
· 4.4. šo noteikumu 4.2. un 4.3. apakšpunktā minētais viens vienots uzņēmums ir tāds uzņēmums, kas atbilst Komisijas regulas Nr. 2023/2831 2. panta 2. punktā, Komisijas regulas Nr. 717/2014 2. panta 2. punktā vai Komisijas regulas Nr. 1408/2013 2. panta 2. punktā minētajiem kritērijiem;
· 4.5. de minimis atbalstu nepiešķir, ja atbalsta saņēmējam ar tiesas spriedumu ir pasludināts saimnieciskās darbības veicēja maksātnespējas process, ir ierosināta tiesiskās aizsardzības procesa lieta vai tiek īstenots tiesiskās aizsardzības process, ir apturēta vai pārtraukta saimnieciskā darbība vai saimnieciskās darbības veicējs tiek likvidēts;
· 4.6. ievērojot Komisijas regulas Nr. 2023/2831 5. panta 1., 2. un 3. punkta vai Komisijas regulas Nr. 717/2014 5. panta 1., 2. un 3. punkta, vai Komisijas regulas Nr. 1408/2013 5. panta 1., 2., 2.a un 3. punkta nosacījumus, atbalstu drīkst kumulēt gan ar citu de minimis atbalstu, tai skaitā attiecībā uz vienām un tām pašām attiecināmajām izmaksām, līdz Komisijas regulas Nr. 2023/2831 3. panta 2. punktā, Komisijas regulas Nr. 717/2014 3. panta 2.a punktā vai Komisijas regulas Nr. 1408/2013 3. panta 2. punktā noteiktajam attiecīgajam robežlielumam, gan ar citu valsts atbalstu, tai skaitā attiecībā uz vienām un tām pašām attiecināmajām izmaksām vai tam pašam riska finansējuma pasākumam, ja ar šo kumulāciju netiek pārsniegta attiecīgā maksimālā atbalsta intensitāte vai atbalsta summa, kāda noteikta valsts atbalsta programmā, atbalsta projektā vai Eiropas Komisijas lēmumā. De minimis atbalstu ar citu de minimis atbalstu par vienām un tām pašām izmaksām var apvienot, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100 procentus;
· 4.7. ja par vienām un tām pašām projekta attiecināmajām izmaksām piešķir atbalstu vairāku komercdarbības atbalsta programmu ietvaros, atbalsta saņēmējs iesniedz atbalsta sniedzējam visu informāciju par plānoto un piešķirto atbalstu šīm izmaksām, norādot atbalsta piešķiršanas datumu (attiecināms, ja cits atbalsts jau ir piešķirts), atbalsta sniedzēju, atbalsta pasākumu un plānoto vai piešķirto atbalsta summu;
· 4.8. ja sociālais uzņēmums vienlaikus darbojas vienā vai vairākās Komisijas regulas Nr. 2023/2831 1. panta 1. punkta "a", "b", "c" un "d" apakšpunktā minētajās nozarēs vai nodarbojas ar lauksaimniecības produktu primāro ražošanu saskaņā ar Komisijas regulu Nr. 1408/2013, vai darbojas zvejniecības un akvakultūras nozarē saskaņā ar Komisijas regulu Nr. 717/2014, atbalstu var piešķirt tikai tad, ja atbalsta pretendents nodrošina šo nozaru darbību vai uzskaites nodalīšanu saskaņā ar Komisijas regulas Nr. 2023/2831 1. panta 2. punktu, Komisijas regulas Nr. 1408/2013 1. panta 2. un 3. punktu vai Komisijas regulas Nr. 717/2014 1. panta 2. un 3. punktu.
· 5. Atbalsta sniedzējs de minimis atbalsta uzskaiti veic saskaņā ar normatīvajiem aktiem par de minimis atbalsta uzskaites un piešķiršanas kārtību.
· 6. Atbalsta sniedzējs saskaņā ar sociālā uzņēmuma pieteikuma dokumentācijā norādīto informāciju nosaka piešķiramā de minimis atbalsta apmēru un pieņem lēmumu par atbalsta piešķiršanu. Atbalsta sniedzējs izstrādā pieteikuma veidlapas paraugu, ko publicē savā tīmekļvietnē.
· 7. De minimis atbalstu piešķir atbilstoši Komisijas regulas Nr. 2023/2831 7. panta 3. punktā un 8. pantā, Komisijas regulas Nr. 717/2014 7. panta 4. punktā un 8. pantā un Komisijas regulas Nr. 1408/2013 7. panta 4. punktā un 8. pantā noteiktajiem darbības termiņiem.
· 8. Par de minimis atbalsta piešķiršanas brīdi uzskata dienu, kad pieņemts lēmums par de minimis atbalsta piešķiršanu.
· 9. Sociālais uzņēmums, piesakoties atbalstam, iesniedz de minimis atbalsta uzskaites sistēmā sagatavoto un reģistrēto de minimis atbalsta uzskaites veidlapu vai informē atbalsta sniedzēju par tās identifikācijas numuru.
· 10. Sociālais uzņēmums iepriekšējā gada darbības pārskatā ietver informāciju par atbalsta periodā vispārējā nodokļu režīma ietvaros (tas ir, režīmā, kas būtu jāpiemēro, ja sociālais uzņēmums nepiedalītos likumā paredzētajā atbalsta programmā) aprēķināmo uzņēmumu ienākuma nodokli.
· 11. Atbalsta sniedzējs nosaka faktiski piešķirto atbalsta apmēru sociālajam uzņēmumam un pieņem lēmumu par izmaiņām faktiski piešķiramā atbalsta apmērā divu mēnešu laikā pēc iepriekšējā gada darbības pārskata saņemšanas.
· 12. Atbalsta programmu ietvaros de minimis atbalsta apmēru aprēķina, ievērojot likuma 8. panta pirmajā daļā noteiktos izdevumus, kurus sociālais uzņēmums neietver ar uzņēmumu ienākuma nodokli apliekamajā bāzē.
· 13. Ja tiek pārkāpti Komisijas regulas Nr. 2023/2831, Komisijas regulas Nr. 717/2014 vai Komisijas regulas Nr. 1408/2013 nosacījumi, de minimis atbalsta saņēmējam ir pienākums atmaksāt atbalsta sniedzējam šo noteikumu ietvaros saņemto nelikumīgo de minimis atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.
· 14. Atbalsta saņēmējs dokumentus par atbalsta programmas ietvaros piešķirto atbalstu glabā 10 gadus no atbalsta piešķiršanas dienas. Atbalsta sniedzējs datus par de minimis atbalsta programmu glabā 10 gadus no dienas, kad saskaņā ar atbalsta programmu ir piešķirts pēdējais individuālais atbalsts.
· 15. Atzīt par spēku zaudējušiem Ministru kabineta 2018. gada 3. aprīļa noteikumus Nr. 197 "Noteikumi par komercdarbības atbalsta piešķiršanas nosacījumiem sociālajiem uzņēmumiem un atbalsta piešķiršanas kārtību" (Latvijas Vēstnesis, 2018, 68. nr.).

